**Vihdin yhteiskoulu** ("VYK") on Vihdin kirkonkylällä sijaitseva peruskoulun 7.–9. luokille opetusta antava yleissivistävä koulu. Vihdin yhteiskoulun rehtorina toimii Minna Kela. Koulussa oli lukuvuoden 2014-2015 alkaessa 395 oppilasta, jotka tulivat Pappilanpellon, Ojakkalan, Jokikunnan, Vanjärven ja Oinasjoen kouluista.  Koulun osoite on Nietoinkuja 1, 03400 Vihti. 

Koulussa on neljä erityisluokkaa.  Koulussa on vuodesta 2012 toiminut Vihdin ainut joustavan perusopetuksen luokka. Jopo-opettaja Liisa Hämäläisen mukaan luokka on tarkoitettu nuorille, joilla on ollut alisuoriutumista mutta joilla itsellä on halu muutokseen. 

Opetuksessa noudatetaan valtakunnallisen perusopetuksen opetussuunnitelman perusteita ja kuntakohtaisen opetussuunnitelman ohella koulukohtaista toimintasuunnitelmaa. Valinnaisaineita opiskellaan 8. luokilla seitsemän tuntia viikossa ja 9. luokilla kuusi tuntia viikossa. Lukuvuodessa on kaksi jaksoa. 

Vihdin yhteiskoulu käyttää Wilmaohjelmistoa.  Ilmaisen koululounaan lisäksi koulu tarjoaa oppilailleen iltapäivällä olevalla välitunnilla maksullista välipalaa.

Historia
--------

Vihdin yhteiskoulu sai toimiluvan syyskuun 9. päivänä 1930 ja aloitti vanhassa maalaistalossa, Vihdin Pitäjänkeskuksessa kolmiluokkaisena, sekä pojille että tytöille tarkoitettuna keskikouluna kolmen opettajan ja 27 oppilaan voimin.  Vuonna 1936 rakennusta laajennettiin voimistelusalilla.  Vuonna 1951 koulu laajentui viisiluokkaiseksi, sillä tätä ennen oli koulu ollut niin vaativa etteivät läheskään kaikki oppilaat yltäneet keskikoulututkintoon. 

Eino Ketolan mukaan koululla oli alkuaikoina persoonallinen ja paikallinen luonne. Oppilaat tulivat kaikista yhteiskuntaryhmistä ja pojat kävivät koulua saapashousuissa ja flanellipaidoissa. 

Koulun oppilasmäärä kasvoi alkuvuosikymmeninä tasaisesti eivätkä Pitäjänkeskuksen tilat olleet enää tarpeeksi riittävät. 1950- luvulla Niuhalan kansakoulun muutettua uusiin tiloihin (nyk. Kirkkoniemen kouluun) lainattiin opetustiloja vanhasta koulurakennuksesta. Täten koulu jäi opetustilojensa jälkeen Vihdin kansakouluista, ja uusille, omille tiloille syntyi kova kysyntä. 

Koululle rakennettiin vuonna 1958 Makasiininmäen ja urheilukentän väliselle alueelle uudet, arkkitehti Jorma Ruonan suunnittelemat tilat, jotka otettiin käyttöön vuonna 1959.  Uudessa rakennuksessa aloitti toimintansa myös Vihdin yhteiskoulun lukio. Yhteiskoulusta tuli niin suosittu, etteivät luokkatilat olleet riittävät ja uutta rakennusta jouduttiin laajentamaan jo vuonna 1965. 

Koulu siirtyi Vihdin kunnan omistukseen heinäkuun 1. päivänä 1974, jolloin koulun nimi muuttui Vihdin kunnalliseksi keskikouluksi.  Kaksi vuotta tämän jälkeen siirryttiin peruskoulujärjestelmään, minkä takia nimi vaihtui Vihdin peruskoulun yläasteeksi. Tämän jälkeen on nimi muuttunut vielä useasti: vuonna 1985 Kirkonkylän yläasteeksi ja 1991 Vihdin kirkonkylän yläasteeksi. Alkuperäisen nimensä Vihdin yhteiskoulu sai takaisin 1999 ala- ja yläasteiden poistuttua koululaista. 

Vuonna 2007 lukio yhdistyi Nummelan lukioon, muodostaen uuden Vihdin lukion. Vuonna 2009 valmistui koululle lisäsiipi. Vuonna 2019 valmistui uusi koulu Vihdin Kirkonkylän Campus. Vanha koulu purettiin.

Koulun elimet
-------------

### Oppilaskunta

Jokainen koulun oppilas on Vihdin yhteiskoulun oppilaskunnan jäsen. Oppilaskunta on oppilaiden etujen valvoja, joka lisäksi järjestää yhteisiä tapahtumia ja juhlia sekä toimii oppilaiden vaikutusmahdollisuutena koulun asioihin.  Jokaisella koulun luokalla on oppilaiden valitsema luottamus- ja varaluottamusoppilas. Luottamusoppilas osallistuu oppilaskunnan kokouksiin ja toimii luokkansa edustajana erilaisissa tehtävissä.  Oppilaskunnan hallituksen puheenjohtajana toimii lukuvuonna 2014-2015 Josefiina Haapa-aho ja toimintaa ohjaavana opettajana Antti-Jussi Katila. 

Esimerkiksi oppilaskunta on järjestänyt koululla Kansalliseen pelipäivään ja Koulu kaikkialla tutkimus- ja kehittämishankkeeseen liittyneen pelipäivätapahtuman 16.12.2014. Pelipäivänä oppilaat, opettajat ja vihtiläiset yhdistykset järjestivät aiheeseen liittyviä työpajoja, joihin koulun oppilaat osallistuivat. Pelipäivä tuki koulun rehtori Minna Kelan mukaan koulun arvoja, kuten osallisuutta, oppilaan hyvinvointia, tekemällä oppimista ja yhteisöllisyyttä. 

### Vanhempainyhdistys

Koululla toimii vanhempainyhdistys, jonka tavoitteena on edistää yhteistyötä koulun ja kodin välillä. Lukuvuonna 2013-2014 yhdistyksen puheenjohtaja oli Riitta Hankaa. Yhdistys rahoittaa toimintansa jäsenmaksuin ja lahjoituksin. Yhdistyksen suunnitelmaan 2014-2015 kuuluu esimerkiksi tapahtumien järjestäminen, toiminnan esittely, osallistuminen koulun toimintaan ja sen tukeminen sekä yhteistyö ja tapaamiset rehtoreiden, henkilökunnan, Vihdin Vanhemmat ry:n ja Suomen Vanhempainliiton kanssa.  Vanhempainyhdistys on käsitellyt kokouksissaan esimerkiksi oppilaiden liikuntaa, tupakointia ja päihdekasvatusta. 

### Muut tahot

Koulussa järjestetään turvallisen ja iloisen yhteishengen luomiseen tähtäävää tukioppilastoimintaa, oppilaitten ristiriitoja toisten oppilaitten avulla selvittävää vertaissovittelutoimintaa ja kiusaamisen vastaista KiVa koulu-toimintaa, jossa koulun aikuisista koostuva KiVa-tiimi selvittää esiin tulleita kiusaamistapauksia. 

### Tukeva-toimintamalli

Oppilaskunnan, tukioppilaiden, vertaissovittelijoiden, KiVa Koulu -ohjelman ja vanhempainyhdistyksen toimintaa on koordinoinut vuodesta 2007 Tukeva-ryhmä, joka muodostuu oppilaiden, henkilökunnan ja vanhempien edustajista.  Ryhmä kokoontuu lähtökohtaisesti kerran kuussa. Tukeva-toimintamalli on Vihdin uutisten mukaan merkittävä. Toiminta syntyi tarpeesta koulun eri tahojen yhteentuomiseen, suunnitelmallisuuden lisäämiseen ja tiedonkulun helpottamiseen. Rehtori Minna Kelan mukaan toiminta on ollut tehokasta ja uusia näkökulmia esille tuovaa.  Toimintamalli on palkittu vuonna 2011 Suomen Messusäätiön Opinavain-kilpailussa kunniamaininnalla.  Toimintamallia saa vapaasti käyttää ja kopioida ja se on helposti otettavissa käyttöön. 

Vihdin yhteiskoululla oli vuonna 2011 messuosasto Educa-messuilla Tukevan ansiosta.

Yhteistyötahot
--------------

Vihdin Ampumaseuralla oli ilma-aserata Vihdin yhteiskoulun kellarikerroksessa.  Koulun liikuntasalissa järjestettiin esim. Vihdin salisudet -salibandyseuran harjoituksia  ja Vihdin Seurakunta on järjestänyt esim. naurujoogaa.

Lähteet
-------

1. 1 2 3 4 5 6 7  Vihdin yhteiskoulun opinto-opas 2014-2015 *vihti.fi*.  Arkistoitu 6.2.2015.
2. ↑  Vihdin yhteiskoulun tiedot koulun Facebook-sivulla *facebook.com*.
3. ↑  Vihdin uutiset 1.3.2013; Pulpetin takana istuminen ei ole ainoa tapa oppia *vihdinuutiset.fi*.  Arkistoitu 23.1.2015.
4. ↑  Wilma Vihti *wilma.vihti.fi*.  Arkistoitu 20.1.2015.
5. ↑  Vihdin yhteiskoulun välipalahinnasto *vihti.fi*.  Arkistoitu 20.1.2015.
6. 1 2  Vihdin uutiset 25.2.2011; Kahdeksankymppinen Vihdin yhteiskoulu juhli *vihdinuutiset.fi*.  Arkistoitu 23.1.2015.
7. 1 2  Vihdin yhteiskoulun arkistot
8. ↑  Pitäjänkeskus Vihdin kunnan rakennusperintöluettelossa *vihti.fi*.  Arkistoitu 23.1.2015.
9. 1 2 3 4 5  Eino Ketola: "Koulujen elämää ja hallintoa", *Vihdin historia 1918-1965*. Vihdin kunta, Vihdin seurakunta.
10. 1 2  Vihdin yhteiskoulu Vihdin kunnan rakennusperintöluettelossa *vihti.fi*.  Arkistoitu 22.1.2015.
11. 1 2  Oppilaskunnan tiedot sen Facebook-sivulla *facebook.com*.
12. ↑  Vihdin yhteiskoulun pelipäivän Facebook-tapahtumasivu *facebook.com*.
13. ↑  Vihdin yhteiskoulun pelipäivä Vihdin uutisten tapahtumakalenterissa *vihdinuutiset.fi*.  Arkistoitu 6.2.2015.
14. ↑  Vihdin uutiset 18.12.2014, sivut 26-27 *lehtiluukku.fi*.  Arkistoitu 6.2.2015.
15. ↑  Vihdin Yhteiskoulun vanhempainyhdistyksen esite, 2014 *vihti.fi*.  Arkistoitu 6.2.2015.
16. ↑  Vihdin yhteiskoulun vanhempainyhdistyksen hallituksen kokouksen pöytäkirja 7.10.2014 *vihti.fi*.  Arkistoitu 6.2.2015.
17. 1 2 3  Vihdin uutiset 2.2.2011; Tukeva toi kunniaa *vihdinuutiset.fi*.  Arkistoitu 6.2.2015.
18. 1 2  Uutinen Opinavain-kilpailusta Vanhempainilta.fi -sivustolla *vanhempainilta.fi*.
19. ↑  Vihdin uutiset 17.10.2013; Vihdin ilma-aseradalla on välillä tungosta *lansi-uusimaa.fi*.  Arkistoitu 6.2.2015.
20. ↑  Vihdin salisusien esittelysivu *vihdinsalisudet.net*.  Arkistoitu 6.2.2015.
21. ↑  Vihdin seurakunnan uutinen 14.4.2010; Naura itsesi virkeäksi! *vihdinseurakunta.fi*.

Aiheesta muualla
----------------

* Koulun kotisivu (Arkistoitu – Internet Archive)
* Koulun Facebooksivu
* Koulun oppilaskunnan Facebooksivu